Só gaan Naspers se syfers sonder MultiChoice lyk | Netwerk24
Deur Hanlie Stadler 13 Junie 2019 11:00
Voortgesette bedrywighede sluit vanjaar vir die eerste keer Naspers se afdeling vir videovermaak (Multichoice en Showmax) uit.
Omdat daar nie vanjaar weer so ’n enorme bonus – van nagenoeg $9,8 miljard – invloei nie, gaan die groep se verdienste per aandeel vir die boekjaar tot einde Maart met tussen 39% en 40% ’n aandeel laer wees. As slegs voortgesette bedrywighede in ag geneem word, lyk dinge selfs swakker, met ’n verwagte daling van tussen 62% en 63% in die verdienste per aandeel.
Voortgesette bedrywighede sluit vanjaar vir die eerste keer Naspers se afdeling vir videovermaak uit, en die 2018-syfers is volledig heraangegee daarsonder om dit moontlik te maak om die twee boekjare se syfers te vergelyk. Videovermaak, wat MultiChoice en Showmax insluit, is in Februarie afsonderlik op die JSE genoteer as die MultiChoice Group. MultiChoice reik Dinsdag (18 Junie) sy resultate uit en Naspers volgende Vrydag (21 Junie).
Naspers se ander syfers toon sterk groei. Die groep se kernwesensverdienste per aandeel gaan tussen 31% en 33% hoër wees, oftewel tussen 24% en 26% hoër as voortgesette bedrywighede vergelyk word.
Naspers en baie ander Suid-Afrikaanse maatskappye beskou kernwesensverdienste, wat eenmalige en nie-bedryfsitems uitsluit, as ’n meer akkurate aanduiding van bedryfsprestasie as verdienste per aandeel. Dis egter nie ’n maatstaf wat in die Internasionale Finansiële Verslagdoeningstandaarde (IFRS) erken word nie.
Wesensverdienste per aandeel gaan byna verdubbel. Dit gaan met tussen 118% en 121% styg, of met tussen 121% en 124% as net voortgesette bedrywighede vergelyk word.
Die skerp styging in die wesensverdienste per aandeel kan toegeskryf word aan billikewaarde-wins wat Tencent op sekere van sy beleggings erken het. Dit kom in die lig van veranderinge aan hoe die IFRS voorskryf billike waarde bereken moet word.
Meer oor: Naspers | Multichoice | Tencent | Showmax | Resultate | Wins